ዳንጎቴ በስኳር ልማት ለመሳተፍ ፍላጎት አሳይተዋል
ከአፍሪካ ቀዳሚ ባለሀብት የሆኑት አሊኰ ዳንጎቴ በኢትዮጵያ በስኳር ልማት መዋዕለ ንዋያቸውን ለማፍሰስ ፍላጎት እንዳላቸው ለኢትዮጵያ መንግሥት አሳወቁ፡፡የኢትዮጵያ መንግሥት ላቀረበላቸው ጥያቄ በሰጡት ምላሽ ሚስተር ዳንጎቴ በስኳር ልማት ኢንቨስት ለማድረግ ፍላጎት እንዳላቸው አስታውቀዋል፡፡የዳንጎቴ ኢንዱስትሪ የኢትዮጵያ ቢሮ ማኔጂንግ ዳይሬክተር ሚስተር ዲፕ ካማራ ለሪፖርተር እንደተናገሩት፣ ጠቅላይ ሚኒስትር ኃይለ ማርያም ደሳለኝና ሚስተር አሊኮ ዳንጎቴ በቅረቡ ተገናኝተው ባካሄዱት ውይይት የስኳር ልማት ዋና የውይይት ርዕስ ነበር፡፡ ስለኢትዮጵያ የስኳር ዘርፍ ልማት ገለጻ የተደረገላቸው ዳንጎቴ፣ በዘርፉ ኢንቨስት የማድረግ ፍላጎት እንዳላቸው ለጠቅላይ ሚኒስትሩ መግለጻቸውን ሚስተር ካማራ አስረድተዋል፡፡የኢትዮጵያ መንግሥት በኢትዮጵያ ስኳር ኮርፖሬሽን አማካይነት አሥር የስኳር ፋብሪካዎችን በመገንባት ላይ ይገኛል፡፡ እ.ኤ.አ. በ2023 ከዓለም አሥር ቀዳሚ የስኳር አምራች አገሮች ተርታ ለመሠለፍ አቅዶ በመሥራት ላይ የሚገኘው የኢትዮጵያ ስኳር ኮርፖሬሽን፣ የተጀመሩ የስኳር ልማት ፕሮጀክቶችን ለማጠናቀቅ ከፍተኛ የሆነ የፋይናንስ እጥረት ገጥሞታል፡፡ለዚህም መንግሥት እንደ መፍትሔ ያስቀመጠው አቅጣጫ የቴክኖሎጂና የፋይናንስ ብቃት ካላቸው የውጭ ኩባንያዎች ጋር በሽርክና መሥራት ነው፡፡ ዳንጎቴ ኢንዱስትሪስ በሌሎች የአፍሪካ አገሮች የስኳር ኢንቨስትመንት ያለው በመሆኑ፣ መንግሥት በኢትዮጵያም በዚህ ዘርፍ እንዲሰማራ ጥሪ አቅርቦላቸዋል፡፡ ዳንጎቴ ኢንዲስትሪስ በኢትዮጵያ በተቋቋሙት የስኳር ፕሮጀክቶች ላይ አክሲዮኖች ይገዛል ወይስ የራሱን ፋብሪካ ይገነባል ተብሎ ለቀረበላቸው ጥያቄ ሚስተር ካማራ፣ ሐሳቡ ገና በጅምር ላይ ያለ በመሆኑ ገና እንዳልተወሰነ ተናግረዋል፡፡ ‹‹ሁለቱም አማራጭ ለውይይት ክፍት ነው፡፡ ገና በጥናት የሚለይ ነው፡፡ ቀደም ብዬ እንደተናገርኩት ይህ ገና ጅምር ሐሳብ ነው፡፡ ዝርዝር ጉዳዮች ላይ መሠራት አለበት፤›› ብለዋል፡፡በሙገር አካባቢ በ600 ሚሊዮን ዶላር የተገነባው የዳንጎቴ ሲሚንቶ ፋብሪካ በዓመት 2.5 ሚሊዮን ቶን ሲሚንቶ የማምረት አቅም አለው፡፡ የሲሚንቶ ምርቱ በደንበኞች ዘንድ ከፍተኛ ተቀባይነት ማግኘቱን የተናገሩት ሚስተር ካማራ፣ በአንዳንድ ችግሮች ምክንያት ፋብሪካው በሙሉ አቅሙ እያመረተ እንዳልሆነ ገልጸዋል፡፡በቅርቡ በተፈጠረው አለመረጋጋት የዳንጎቴ ሲሚንቶ ተሽከርካሪዎችና ማሽኖች መውደማቸው ይታወሳል፡፡ የኤሌክትሪክ ኃይል መቆራረጥና የውጭ ምንዛሪ አቅርቦት ችግር ፋብሪካውን እንደተፈታተነው ካማራ ለሪፖርተር ተናግረዋል፡፡ በኤሌክትሪክ ኃይል አቅርቦት በኩል መሻሻል ቢኖርም፣ የውጭ ምንዛሪ እጥረት ግን ከፍተኛ ማነቆ እንደሆነባቸው አስረድተዋል፡፡‹‹ፋብሪካው ሥራ ከጀመረ አንድ ዓመት ተኩል ሆኖታል፡፡ እድሳት ያስፈልገዋል፡፡ እድሳት ለማድረግ መለዋወጫዎች ያስፈልጋሉ፡፡ መለዋወጫዎቹ ኢትዮጵያ ውስጥ ስለማይመረቱ በከፍተኛ የውጭ ምንዛሪ ከተለያዩ አገሮች የሚገዙ ናቸው፡፡ ተመርተው መደርደሪያ ላይ የሚቀመጡ ሳይሆን በትዕዛዝ የሚፈበረኩ ናቸው፤›› ያሉት ካማራ፣ ኩባንያቸው ለመለዋወጫ መግዣ የውጭ ምንዛሪ ከጠየቀ ስምንት ወራት ያህል ቢሆነውም እስካሁን ማግኘት እንዳልቻለ ገልጸዋል፡፡በዚህም ምክንያት ተገቢውን የእድሳት ሥራ ማካሄድ ባለመቻሉ በፋብሪካው ምርታማነት ላይ ተፅዕኖ ማሳደሩን ካማራ ተናግረዋል፡፡ ለፋብሪካው እድሳት ከ10 እስከ 15 ሚሊዮን ዶላር እንደሚያስፈልግ ተገልጿል፡፡ ‹‹መንግሥት በዚህ በኩል እገዛ ያደርግልናል ብለን እንጠብቃለን፤›› ብለዋል፡፡ ዳንጎቴ ሲሚንቶ የገጠመውን የውጭ ምንዛሪ እጥረት ተቋቁሞ የሲሚንቶ ከረጢት ማምረቻ ፋብሪካ በ19 ሚሊዮን ዶላር በመገንባት ላይ ይገኛል፡፡ የፋብሪካው ግንባታ በሐምሌ 2009 ዓ.ም. ይጠናቀቃል ተብሎ ይጠበቃል፡፡ በዓመት 120 ሚሊዮን ከረጢቶች የማምረት አቅም የሚኖረው በመሆኑ፣ ከራሱ አልፎ ለሌሎች ሲሚንቶ አምራቾች እንደሚያቀርብ ይጠበቃል፡፡ 